Hjørring Kommunes succes med integrationen af flygtninge på arbejdsmarkedet fortsætter. Beskæftigelsen for flygtninge og familiesammenførte er steget fra 16,4 procent i 2016 til 58,7 procent i 2021, viser de nyeste tal fra jobindsats.dk, der er blevet fremlagt på byrådsmødet onsdag aften. Det vil sige, at den stigende kurve er blevet ved trods halvandet års corona-krise. Oveni er andelen af kvinder i beskæftigelse også stigende i gruppen. - For fem år siden, da Hjørring Kommune for alvor blev en integrationskommune, var blot hver 20. kvinde med integrationsbaggrund i beskæftigelse, og i nær fremtid vil det være halvdelen, skriver formanden for Arbejdsmarkeds- og Uddannelsesudvalget i Hjørring Kommune, Thomas Klimek (S) på Facebook. Samarbejder med lokale virksomheder Udviklingen er et resultat af en målrettet indsats i kommunen for at få flygtningene i arbejde. Her har kommunen, i samarbejde med lokale virksomheder, tilbudt en række opkvalificeringsforløb i form af introduktionskurser i eksempelvis fiskeindustrien og i landbruget. - Det er i de her år, at vi IKKE skal gentage 60’erne og 70’ernes for passive tilgang til integrationsborgere, som trækker spor den dag i dag i de største danske byer. Vi skal i stedet arbejde med respektfulde, men tydelige krav til den enkelte. Alle har et potentiale, mener Thomas Klimek.

Referat:
Det går fortsat fremad med at få integrationsborgere i job i Hjørring Kommune, viser nye tal.